ตลาดหุ้นจีนร่วงกว่า 3% เช้านี้ วิตกแบงก์ชาติลดดบ.-ศก.ยังไม่ฟื้น
ดัชนีเซี่ยงไฮ้คอมโพสิตตลาดหุ้นจีนร่วงลงกว่า 3% ในช่วงเช้าวันนี้ เนื่องจากนักลงทุนมองว่าการที่ธนาคารกลางจีนตัดสินใจปรับลดอัตราดอกเบี้ยทั้งเงินกู้และเงินฝากในช่วงสุดสัปดาห์ที่ผ่านมานั้น ถือเป็นการส่งสัญญาณว่าเศรษฐกิจจีนชะลอตัวและยังไม่มีเสถียรภาพ
29 มิ.ย. 2558

สำนักข่าวอินโฟเควสท์ รายงานดัชนีเซี่ยงไฮ้คอมโพสิตตลาดหุ้นจีนร่วงลงกว่า 3% ในช่วงเช้าวันนี้ เนื่องจากนักลงทุนมองว่าการที่ธนาคารกลางจีนตัดสินใจปรับลดอัตราดอกเบี้ยทั้งเงินกู้และเงินฝากในช่วงสุดสัปดาห์ที่ผ่านมานั้น ถือเป็นการส่งสัญญาณว่าเศรษฐกิจจีนชะลอตัวและยังไม่มีเสถียรภาพ
ทั้งนี้ ผลิตภัณฑ์มวลรวมภายในประเทศ (GDP) ของจีน ขยายตัวต่ำกว่า 7% ในไตรมาส 2 ขณะที่นักลงทุนไม่มั่นใจว่า GDP จะดีดตัวขึ้นในไตรมาส 3 หรือไม่
ธนาคารกลางจีนปรับลดอัตราดอกเบี้ยเงินกู้และเงินฝากอายุ 1 ปีลง 0.25% สู่ระดับ 4.85% และ 2% ซึ่งเป็นปรับลดอัตราดอกเบี้ยเป็นครั้งที่ 4 ในรอบเกือบ 7 เดือน